Päivän Byrokraatti -palkinnon saa Teosto, jonka rahastajilta ei jää huomaamatta edes kadunkulman pillipiipari.

Muita kuin omia kappaleitaan lurittavan katusoittajan pitäisi ostaa elävän musiikin pienlupa, jolla saa heittää kadulla enintään kymmenen keikkaa. Säännöt eivät kerro, lasketaanko yhden päivän musisoinnit yhdeksi vai kahdeksi keikaksi, jos välillä käy vessassa ja syömässä eväitä. Elävän musiikin pienlupa maksaa noin 100 euroa, paitsi jos hakee luvan vain yksittäiselle keikalle. Silloin selviää 40 eurolla.

Pienlupa ei erittele katusoittoa, vaan sama lupa käy kaikkiin alle 200 hengen yleisötilaisuuksiin, joissa soi elävä musiikki. Ruuhka-aikaan Aleksanterinkadulla 200 hengen raja ylittyy, joten musikantin pitää hommata isompi lupa.

Koska luvat ovat niin kalliita, katuartisteiksi voivat jatkossa hakeutua vain isopäiset muusikot. Pienemmissä hatuissa ei ole riittävästi tilaa niille rahamäärille, jotka ohikulkijoilta tarvitaan kolikkoina Teosto-maksujen kattamiseen.

Luvasta ei valitettavasti saa alennusta, vaikka soittaisi nuotin vierestä, jos kappale on kuitenkin edelleen tunnistettavissa. Omien kappaleiden esittämisestä Teostolle ei tarvitse maksaa, mutta jos ne ovat huonoja, niistä voi saada rikesakon metelöinnistä.











Ylen uutiset: Artisti maksaa katusoitossakin